Με την παρούσα σύσταση ορίζονται οι γενικές αρχές που διέπουν τις πρακτικές αποδοχών στον τομέα των χρηματοπιστωτικών υπηρεσιών και στοχεύουν στην αποφυγή κάθε υπερβολικού ρίσκου στον τομέα αυτό, ιδιαίτερα από μέρους των τραπεζών και επιχειρήσεων παροχής επενδυτικών υπηρεσιών. Η σύσταση αυτή ισχύει για: χρηματοπιστωτικές επιχειρήσεις που έχουν την έδρα τους ή τα κεντρικά γραφεία τους στην επικράτεια χώρας της Ευρωπαϊκής Ένωσης (ΕΕ) αποδοχές κατηγοριών του προσωπικού των οποίων οι επαγγελματικές δραστηριότητες έχουν ουσιαστικό αντίκτυπο στο προφίλ κινδύνου της εταιρείας. Η σύσταση δεν ισχύει για αμοιβές και προμήθειες που εισπράττονται από ενδιάμεσους και εξωτερικούς παρόχους υπηρεσιών στην περίπτωση δραστηριοτήτων που ανατίθενται σε εξωτερικούς συνεργάτες. Πολιτική αποδοχών Η πολιτική αποδοχών πρέπει να εναρμονίζεται με την επιχειρηματική στρατηγική, τους στόχους, τις αξίες και τα μακροπρόθεσμα συμφέροντα της χρηματοοικονομικής εταιρείας, όπως είναι οι προοπτικές αειφόρου ανάπτυξης ή η προστασία των πελατών και των επενδυτών κατά την παροχή υπηρεσιών. Η πολιτική αποδοχών πρέπει να είναι αποτέλεσμα εξισορρόπησης σταθερών και μεταβλητών συνιστωσών. Η σταθερή συνιστώσα πρέπει να αντιπροσωπεύει ένα επαρκώς μεγάλο μέρος του συνόλου των αποδοχών, παρέχοντας στην επιχείρηση τη δυνατότητα να εφαρμόζει μια εντελώς ευέλικτη πολιτική πρόσθετων αποδοχών. Η διάρθρωση της πολιτικής αποδοχών πρέπει να επικαιροποιείται τακτικά, προκειμένου να ανταποκρίνεται στην ανάπτυξη της επιχείρησης. Στην περίπτωση που οι αποδοχές ποικίλλουν με βάση τις επιδόσεις, η αξιολόγηση πρέπει να γίνεται με βάση τους τρέχοντες και τους μελλοντικούς κινδύνους, λαμβάνοντας επίσης υπόψη το κόστος του χρησιμοποιηθέντος κεφαλαίου και τη ρευστότητα που απαιτείται. Οι διαδικασίες πρέπει να είναι σαφείς, τεκμηριωμένες και να εκτελούνται με διαφάνεια στο εσωτερικό της επιχείρησης. Το εποπτικό συμβούλιο πρέπει να θεσπίζει τις γενικές αρχές της πολιτικής αποδοχών της χρηματοπιστωτικής επιχείρησης και να μεριμνά για την εφαρμογή της. Οι υπηρεσίες ελέγχου, τα τμήματα ανθρώπινων πόρων και οι εξωτερικοί εμπειρογνώμονες πρέπει επίσης να συμβάλλουν στον σχεδιασμό της πολιτικής αποδοχών. Η πολιτική αποδοχών πρέπει, τουλάχιστον σε ετήσια βάση, να υπόκειται σε κεντρικό και ανεξάρτητο εσωτερικό έλεγχο από τις υπηρεσίες ελέγχου ως προς τη συμμόρφωση με πολιτικές και διαδικασίες που καθορίζονται από το εποπτικό συμβούλιο. Δημοσιοποίηση Οι πληροφορίες για την πολιτική αποδοχών πρέπει να δημοσιοποιούνται από την επιχείρηση, με τη μορφή ανεξάρτητης δήλωσης ή περιοδικής δημοσιοποίησης, και να περιλαμβάνουν: τις πληροφορίες σχετικά με τη διαδικασία λήψης αποφάσεων για τον καθορισμό της πολιτικής αποδοχών· τις πληροφορίες για τη σύνδεση μεταξύ αμοιβής και επιδόσεων· τα κριτήρια για τη μέτρηση των επιδόσεων· τα κριτήρια επιδόσεων στα οποία βασίζονται τα δικαιώματα επί μετοχών, τα δικαιώματα προαίρεσης ή οι μεταβλητές συνιστώσες των αποδοχών· τις κύριες παραμέτρους και το σκεπτικό του συστήματος ετήσιων πρόσθετων αποδοχών και άλλων μη χρηματικών οφελών. Εποπτεία Οι αρμόδιες αρχές πρέπει να ασκούν δραστηριότητες εποπτείας, λαμβάνοντας υπόψη: το μέγεθος της επιχείρησης· τη φύση των δραστηριοτήτων της· την πολυπλοκότητα των δραστηριοτήτων της. Οι χρηματοοικονομικές επιχειρήσεις πρέπει, επιπλέον, να κοινοποιούν στις αρμόδιες υπηρεσίες με δήλωση το επίπεδο συμμόρφωσης με τις προαναφερθείσες αρχές σχετικά με την πολιτική αποδοχών.